
Pro Memoria - Patriarhul Bisericii Ortodoxe Române Iustinian Marina – Un apostol 
neînfricat, un apologet neînfrânt, un propovăduitor dinamic, un mărturisitor neînduplecat, un 
apărător nemitarnic, un slujitor vrednic, harnic şi darnic precum şi un părinte bun, milostiv şi 
autentic – acum la împlinirea a patruzeci de ani de la mutarea din lumea această, 
pământească şi naşterea lui în viaţa cea cerească şi veşnică (1901 – 1977)!... 
 
 
Motto: "Chipul Patriarhului Justinian, întipărit în sufletele tuturor slujitorilor şi 
credincioşilor Bisericii noastre, este zugrăvit aici, cu real talent de către medicul său personal, 
încât oricare dintre noi toţi care l-am cunoscut şi am slujit în Biserică, în timpul arhipăstoririi 
sale, parcurgând minunatele pagini de amintiri ale acestor trei decenii, atât de scumpe nouă, 
suntem copleşiţi de emoţie. 
Patriarhul Justinian a găsit soluţii tuturor problemelor Bisericii noastre, care trebuia să-
şi îndeplinească misiunea sa, în vremuri de cumplită prigoană comunistă atee". Teoctist 
Arăpaşu - Patriarhul Bisericii Ortodoxe Române. 
 
 
În loc de Prolog - Scurtă introducere şi prezentare biografică 
 
Patriarhul Justinian Marina s-a născut la 22 februarie 1901, în satul Suieşti, comuna 
Cermegeşti, din judelul Vâlcea, în familia unor agricultori harnici şi buni creştini şi a primit la 
botez numele Ioan. A moştenit de la părinţii săi, Elena şi Marin Ilie Marina, unele însuşiri care s-
au vădit în împlinirile de mai târziu ale vieţii sale.  
De la tatăl său, ţăran ştiutor de carte şi cu minte sănătoasă, a luat spiritul gospodăresc şi 
voinţa de a înfăptui binele obştesc, iar de la mama sa, care se trăgea dintr-o veche familie de 
preoţi, pe lângă cele dintâi cunoştinţe religioase, a primit şi a păstrat în suflet deprinderea de a 
trăi cu evlavie şi îndemnul de a nu se abate niciodată de la omenie şi dreptate. 
Vorbind cu delicateţe şi cu duioşie despre mama sa, nu uita să facă legătura între dânsa şi 
slujirea lui preoţească. "Preoţia mea - mărturisea el - a fost visul sfânt al mamei mele şi primii 
paşi pe drumul înţelegerii slujirii lui Dumnezeu printre oameni i-am făcut sub călăuzirea ei 
curată şi evlavioasă. Am avut privilegiul să respir în casa părinţilor mei duhul unui creştinism 
autentic, întemeiat pe faptele iubirii lui Dumnezeu şi aproapele. Mireasma acestui duh din 
căminul copilăriei mele, moştenit de la bunicii, moşii şi strămoşii mei, vrednici slujitori ai 
Bisericii şi ai ţării, pomeniţi întotdeauna la mari praznice de credincioasa mea mamă, cu evocări 
despre trecutul lor religios şi patriotic, nu s-a dezlipit de mine niciodată". 
Unul dintre înaintaşii săi, Părintele Dumitraşcu din Dejoi, fusese spânzurat în faţa 
bisericii din sat, chiar în ziua de Sfintele Paşti, pentru că se ridicase împotriva ienicerilor turci 
care-i jefuiau pe creştini, iar un alt strămoş se înrolase în fruntea pandurilor de pe Valea Cernei, 
în timpul revoluţiei lui Tudor Vladimirescu.  
Multe alte fapte ale străbunilor săi, istorisite neîncetat în familie, au lăsat urme adânci în 
sufletul tânărului fecior de ţărani, întreţinându-i dragostea pentru vatra părintească. 
Crescut în atmosfera aceasta de vrednicie a înaintaşilor, deseori, în anii copilăriei şi ai 
tinereţii, pe care i-a petrecut pe meleagurile natale, printre ţăranii de pe ogoare, şi-a ajutat părinţii 
cu braţele la coasă, la sapă şi la alte munci. Niciodată nu şi-a tăgăduit obârşia sa ţărănească şi 
legătura cu brazda străbună. Zestrea moştenită de la părinţi, s-a îmbogăţit pe parcursul vieţii, 

adâncind şi lărgind principalele trăsături ale personalităţii sale: credinţa curată în Dumnezeu, 
dragostea de neam şi omenia ridicată la rang de virtute creştină. 
 
Despre studiile sale teologice şi începuturile slujirii sale ca preot şi învăţător 
 
Frământat de dorul sfânt al slujirii Sfântului Altar şi având o înclinare nativă spre 
învăţătură, în anul 1915 a intrat la Seminarul Teologic "Sfântul Nicolae" din municipiul Râmnicu 
Vâlcea, pe care l-a absolvit în anul 1923, obţinând în acelaşi an şi diploma de învăţător, în urma 
examenului depus la Şcoala normală din acest oraş. 
Şi-a început lucrarea pe tărâm social la 1 septembrie 1923, ca învăţător la şcoala primară 
din satul Olteanca, judeţul Vâlcea.  
După un an, la 1 septembrie 1924, s-a transferat, tot ca învăţător, la şcoala primară din 
comuna Băbeni, judeţul Vâlcea.  
Căsătorindu-se cu Lucreţia Popescu, fiica preotului Pavel şi Gheorghiţei Popescu, din 
comuna Braloştiţa, judeţul Dolj, la 14 octombrie 1924 s-a preoţit pe seama parohiei Băbeni. 
Îmbinând slujirea de învăţător cu cea de preot, s-a dovedit un adevărat apostol şi luminător. 
În anul 1925 s-a înscris la Facultatea de Teologie Ortodoxă din Bucureşti şi a obţinut 
licenţa în anul 1929.  
În anul următor a demisionat din învăţământul primar şi s-a consacrat slujirii preoţeşti. 
Manifestând însuşiri ce depăşeau ogorul de activitate al unui preot de sat, Vartolomeu Stănescu - 
Episcopul Râmnicului, l-a chemat lângă sine şi l-a numit, la 1 noiembrie 1932, director al 
Seminarului teologic Sfântul Nicolae din municipiul Râmnicu Vâlcea.  
Pe aceeaşi dată a fost detaşat slujitor la Catedrala Sfintei Episcopii. Vacantându-se 
Parohia Sfântul Gheorghe din oraşul Râmnicu Vâlcea, la 1 septembrie 1933 a fost transferat, la 
cererea sa, preot la această parohie.  
În anul 1935 a fost numit şi confesor al cercetaşilor din municipiulRâmnicu Vâlcea, iar în 
anul 1936 catehet al premilitarilor din oraş. 
Acum, la vârsta de 34 ani, în zbuciumul unei munci rodnice şi în plin avânt al tinereţii, i-a 
fost dat să sufere şi o grea înfrângere, prin pierderea soţiei, decedată la 18 noiembrie 1935, în 
vârstă de 27 de ani.  
Rămas văduv, nu şi-a înfrânt năzuinţele generoase de slujitor bisericesc şi ostenitor pe 
tărâm social, ducând o viaţă curată, închinată lui Dumnezeu şi binelui obştesc.  
Şi-a revărsat întreaga afecţiune sufletească asupra celor doi copii ai săi, Silvia şi Ovidiu, 
cărora le-a fost şi tată şi mamă, asigurându-le o instruire înaltă şi o educaţie aleasă. 
 
Preot paroh, de enorie, la sat şi la oraş 
 
Puterea sa de muncă şi spiritul de bun gospodar s-au vădit din plin la Parohia Băbeni, 
judeţul Vâlcea, unde erau trei biserici, pe care le-a găsit într-o stare deplorabilă.  
În vara anului 1925 a renovat complet biserica parohială, cu hramul Buna Vestire, 
făcându-i temelie din beton armat, consolidări la zidărie, învelitoare din tablă de fier şi pictură 
nouă. A cumpărat un al doilea clopot, veşminte şi diferite obiecte de cult şi a împrejmuit cu gard 
de stejar curtea bisericii, separând-o de cimitir şi de casa parohială.  
În anii următori a reparat din temelie până la acoperiş cele două biserici filiale, Sfântul 
Nicolae şi Sfântul Dumitru, aflate în ruină, aducându-le în stare de folosire. Sumele necesare 

acestor lucrări le-a strâns prin osârdie proprie de la credincioşi şi de la unii donatori mai înstăriţi 
de pe raza parohiei. 
Totodată, a constituit corul bisericii, din elevi de la şcoala primară, care a dat în mod 
constant răspunsurile armonice la Sfânta Liturghie, şi a înfiinţat un comitet cultural, împreună cu 
care a organizat serbări populare şi şezători săteşti. S-a remarcat şi prin predicile duminicale, 
fiind apreciat ca un bun cuvântător bisericesc. Încât, consilierul referent eparhial care i-a făcut 
inspecţia la parohie în anul 1933, pe bună dreptate scria în raportul său: "Plin de energie şi cu 
spirit organizatoric, bun slujitor şi predicator, Preotul Ioan Marina este animat de cele mai alese 
sentimente faţă de enoriaşii săi, este dotat cu simţul realităţii şi mai presus de orice este un preot 
cu mult prestigiu moral". 
Cu aceeaşi osârdie s-a avântat şi în parohia Sfântul Gheorghe din municipiul Râmnicu 
Vâlcea, unde s-a transferat în anul 1933, găsind biserica deteriorată, cu crăpături în zid şi în 
acoperiş, încât ploaia pătrundea în sfântul lăcaş, iar casa parohială, veche şi dărăpănată, susţinută 
de proptele şi acoperită cu şiţă, era gata să cadă. În patru ani, cu fonduri strânse de la enoriaşi, a 
restaurat complet biserica. A rezidit cele două turle, a refăcut acoperişul cu tablă plumbuită pe 
turle şi galvanizată pe biserică, a înlocuit tencuiala în exterior şi a făcut importante lucrări 
interioare, inclusiv refacerea picturii. 
De asemenea, a construit o nouă casă parohială, cu parter şi etaj, însumând zece camere, 
în care a instalat cancelaria şi biblioteca parohială, cu sală de lectură. A înfiinţat şi un cor din 
persoane pregătite, fiind singura biserică cu cor din oraş, care prezenta anual şi câte 3-4 concerte 
de muzică religioasă, atât în localitate, cât şi în staţiunile balneare din judeţ. Pe lângă predicile 
duminicale, a susţinut şi conferinţe publice. 
În timpul războiului a înfiinţat o cantină în casa parohială, dotată cu toate cele necesare, 
care a hrănit 60 de elevi săraci de la şcolile primare din oraş. La stăruinţele sale, enoriaşii 
parohiei au dăruit 100 de paturi, cu lenjeria corespunzătoare (saltele, cearşafuri, pături şi perne), 
spitalului pentru răniţii instalat în localul liceului de fete din municipiul Râmnicu Vâlcea.  
De două ori pe săptămână, prin purtarea sa de grijă, parohia aproviziona cu alimente 
cantina răniţilor din acest spital . 
 
Director de seminar şi conducător de tipografie 
 
Paralel cu slujirea preoţească, la 1 noiembrie 1932, din încredinţarea Episcopului 
Vartolomeu Stănescu al Râmnicului, a preluat conducerea Seminarului Teologic Sfântul Nicolae 
din municipiul Râmnicu Vâlcea, într-un moment dificil, când acesta era pe cale de a se desfiinţa, 
din cauza datoriilor mari pe care le avea către diferiţi furnizori.  
Noul director, om energic şi hotărât, a stăruit atât în presa locală şi centrală, cât şi pe 
lângă unele personalităţi politice şi culturale ale vremii, deplasându-se în mai multe rânduri la 
Bucureşti, pentru menţinerea seminarului eparhial, şi a obţinut în final patronajul Ministerului 
Învăţământului şi înscrierea lui în bugetul statului. 
Totodată, s-a dovedit nu numai gospodar încercat, ci şi minunat profesor, neîntrecut 
duhovnic şi adevărat părinte pentru elevii săi.  
Prin chibzuinţă, corectitudine şi iniţiative personale de natură economică, a reuşit să 
achite datoriile din trecut ale seminarului, dar să şi micşoreze simţitor taxele elevilor, uşurând 
astfel situaţia multor familii de săteni nevoiaşi, care se luptau din greu să-şi menţină copiii în 
seminar. Cu toate că taxele erau mai mici, internatul n-a avut de suferit, căci i-au fost asigurate 
toate dotările necesare, iar elevilor o hrană cu mult mai bună ca în trecut. 

La 1 noiembrie 1938, episcopul Vartolomeu se pensionează şi este numit locţiitor 
arhiereul Irineu Mihălcescu Târgovişteanul. În gospodăria eparhială era mare neorânduială, iar 
vestita tipografie a episcopiei se găsea pe marginea prăpastiei. A fost chemat, ca specialist, Pavel 
Suru, fost director al Tipografiei Cărţilor Bisericeşti din Bucureşti, ca să preia conducerea 
tipografiei eparhiale, pentru a o rentabiliza. Constatând starea grea a tipografiei, acesta a întocmit 
un referat către episcopie, în care şi-a exprimat pesimismul că s-ar mai putea îndrepta ceva, 
spunând: "Dacă este ca tipografia să fie înmormântată, apoi lăsaţi ca prohodul să i-l cânte cei 
care au adus-o în această stare. Cine a avut foloase să aibă şi ponoase".În faţa refuzului lui Pavel 
Suru, Episcopia a recurs la preotul Ioan Marina, singurul om din eparhie care mai putea să 
încerce să aducă tipografia pe linia de plutire.  
Astfel, la 25 august 1939, a fost trecut de la direcţia seminarului la conducerea tipografiei 
eparhiale. În numai opt luni de zile, întrecând aşteptările tuturor, a achitat toate datoriile către 
furnizorii anilor anteriori şi a restabilit încrederea pe piaţa tipăriturilor faţă de tipografia 
eparhială, atât de necesară unei întreprinderi economice, salvând-o de la prăbuşire. În primăvara 
anului 1940, predă tipografia negrevată de nici o datorie, Mitropoliei Olteniei, înfiinţată în 7 
noiembrie 1939, unde refuză să meargă, atât pentru durerea pricinuită de desfiinţarea, pe aceeaşi 
dată, a Episcopiei Râmnicului, cât şi pentru a nu se despărţi de preoţimea vâlceană, al cărei 
conducător era. 
 
Preşedinte de societăţi cooperatiste,Director de bănci populare şi de cămine 
culturale 
 
Ca director al Băncii populare şi preşedinte al Cooperativei din Băbeni a venit în sprijinul 
enoriaşilor săi, mai ales în anii de lipsuri, procurându-le la preţuri avantajoase cereale şi nutreţ 
pentru animale.  
În anul 1929, la stăruinţa sa, a luat fiinţă Banca populară a preoţilor din judeţul Vâlcea, 
unică în felul ei la noi. A lucrat efectiv la redactarea statutelor şi a fost ales în comitetul de 
conducere al cestei bănci. 
Zelos susţinător al acţiunilor Societăţii "Renaşterea", a conferenţiat deseori la reuniunile 
acesteia, cum a fost Congresul de la Turnu Severin, din anul 1930, unde a prezentat conferinţa 
despre "Cooperaţie şi Creştinism". La Congresul de la Craiova, din anul 1931, a fost ales 
membru în Comitetul Central al Societăţii "Renaşterea". 
În calitate de preşedinte al Societăţii "Ajutorul" a preoţilor vâlceni, a achiziţionat cel mai 
frumos imobil din centrul oraşului Râmnicu Vâlcea, în care şi-au stabilit sediul Banca populară a 
preoţilor şi cântăreţilor, protoieria, căminul preoţesc, căminul cultural orăşenesc şi judeţean şi 
biblioteca acestuia. Iniţiativa a fost urmată şi de preoţii din alte părţi, încât în toate capitalele de 
judeţ din eparhie s-au înfiinţat societăţi cooperatiste preoţeşti. 
În iunie 1942, ca preşedinte al preoţilor vâlceni, împreună cu prietenul său Mihail 
Roşianu, conducătorul învăţătorilor vâlceni, şi în unire cu preşedinţii asociaţilor profesorilor 
secundari şi cântăreţilor bisericeşti, a convocat într-o mare adunare pe toţi preoţii, învăţătorii, 
cântăreţii şi profesorii secundari din judeţul Vâlcea, pentru constituirea unei asociaţii culturale. 
Au participat la această adunare 760 de persoane. După dezbateri şi clarificări, s-a căzut de acord 
să se constituie o cooperativă de librărie, tipografie şi editură, cu denumirea "Înfrăţirea". S-a ales 
şi un consiliu de administraţie, avându-l ca preşedinte pe preotul Ioan Marina. În câteva luni s-au 
înscris 1250 de membri şi s-a adunat un capital suficient pentru a se cumpăra trei librării din 
Râmnicu Vâlcea şi alte trei librării dintre cele refugiate aici din pricina războiului (Cartea 

Românească din Cernăuţi, Librăria corpului didactic din Tecuci şi Librăria Mitropoliei 
Moldovei). Din fondurile cooperativei au fost subvenţionate cancelariile protopopeşti, cancelaria 
Inspectoratului şcolar judeţean, căminul cultural orăşnenesc şi s-au acordat diferite ajutoare 
copiilor orfani de preoţi, profesori, învăţători şi cântăreţi bisericeşti. Cooperativa a reprezentat 
cel mai viu exemplu de afirmare a spiritului de solidaritate a intelectualilor - preoţi, profesori şi 
învăţători - din satele şi oraşele judeţului Vâlcea. 
În primăvara anului 1943, la cererea Primăriei orăşeneşti, a preluat conducerea căminului 
cultural "Constantin Brâncoveanu" din municpiul Râmnicul Vâlcea, pe care l-a organizat în patru 
secţii, între care şi o Universitate populară, în cadru căreia au conferenţiat profesori universitari 
din Bucureşti şi Sibiu şi membri ai Academiei Române. A mai înfiinţat în cadrul căminului o 
bibliotecă cu peste 3000 de volume, pe care a pus-o la dispoziţia cititorilor, precum şi o orchestră 
şi un cor, care au dat mai multe concerte în oraş, bine primite de locuitori. A condus acest cămin 
până în luna ianuarie anul 1945. 
 
Prezenţă luminoasă în viaţa publicistică 
 
Pe lângă lucrarea pastorală şi administrativ-gospodărească a desfăşurat şi o stăruitoare 
activitate publicistică, în calitate de colaborator la unele ziare şi reviste bisericeşti şi laice, unde a 
publicat diferite articole şi studii cu caracter bisericesc şi economic, făcând cunoscute iniţiativele 
sale pentru înfiinţarea de cooperative şi bănci populare şi alte asociaţii de interes obştesc. 
A colaborat asiduu la cotidianul "Cuvântul" din Râmnicu Vâlcea şi la revista de cultură 
creştină "Renaşterea " din Craiova, unde a publicat, printre altele, "Cooperaţie şi Creştinism", 
care s-a tipărit şi în broşură. A fost prezent cu unele articole şi în revista literară "Floarea de 
Foc", din Bucureşti, întemeiată de scriitorul Sandu Tudor (viitorul ieroschimonah Daniil Tudor), 
unde colaborau scriitori de stânga ai vremii, precum Alexandru Sahia, Ion Călugăru sau Eugen 
Ionescu, alături de Mircea Vulcănescu, Constantin Noica şi Emil Cioran. 
În anul 1938, în martie, împreună cu scriitorul Mihail Sadoveanu şi cu ziaristul Octav 
Livezeanu, a înfiinţat revista "Muncă şi Voie Bună" pentru muncitori, cu apariţie săptămânală, la 
început, iar mai târziu bilunară. Revista avea o pagină bisericească, intitulată "Pentru suflet", pe 
care a scris-o singur, până în septembrie 1939, când, datorită ocupaţiilor sale la tipografia 
eparhială, a încredinţat-o scriitorului Gala Galaction (Preotul Grigore Pişculescu). 
Avea în manuscris, gata de tipărire, un istoric de 200 de pagini al Mănăstirii Govora, o 
dezvoltare a tezei sale de licenţă în teologie, şi o monografie a mănăstirii Bistriţa, iar în curs de 
definitivare Viaţa Sfântului Grigorie Decapolitul. 
Recunoscând roadele strădaniilor sale, depuse timp de 20 de ani de preoţie, autorităţile 
eparhiale l-au cinstit cu toate rangurile bisericeşti (sachelar, iconom şi iconom stavrofor cu drept 
de a purta brâu roşu), iar preoţii l-au ales în Consiliul Central al Asociaţiei Generale a Clerului 
din România. Ministerul Cultelor, la propunerea Sfintei Mitropolii, i-a acordat răsplata "Meritul 
cultural clasa I pentru Biserică". 
Din cele arătate mai sus rezultă că Părintele Ioan Marina nu era un preot simplu de sat, 
cum afirmă astăzi unii necunoscători, ci un preot de frunte al clerului vâlcean, bine cunoscut în 
toată Oltenia, la Bucureşti, şi mai departe în ţară. Legat sufleteşte prin obârşie de păturile de jos, 
cărora le-a închinat cu dragoste şi dăruire toată viaţa şi munca sa, Părintele Ioan Marina avea 
strânse legături şi cu intelectualii vremii, în rândurile cărora, de asemenea, era cunoscut şi bine 
apreciat. Prin muncă fără contenire, prin voinţă hotărâtă, prin clarviziune şi realism, dublate de 
cinste, demnitate şi moralitate exemplară, el s-a înălţat în elita clerului de mir, din care s-au 

recrutat arhierei de mare valoare ai Bisericii noastre. Nu avea adversari sau duşmani, ci era 
unanim socotit părintele celor necăjiţi şi oropsiţi şi sfătuitorul de bine al tuturor. Iubit şi stimat, 
era dorit şi aşteptat pretutindeni pentru curata mireasmă creştină desprinsă din vorba, din privirea 
şi din purtarea sa, ce vădea pe adevăratul apostol al lui Iisus Hristos. 
 
Activitatea lui publicistică şi editorială 
 
Patriarhul Justinian Marina a publicat 12 volume sub titlul semnificativ Apostolat 
social (Bucureşti, 1948-1976), cu toate pastoralele, cuvântările şi articolele sale. 
S-au editat noi periodice bisericeşti ori şi-au continuat apariţia cele vechi: 
"Biserica Ortodoxă Română" (din anul 1874) 
"Ortodoxia" 
"Studii Teologice" 
"Glasul Bisericii" (a Mitropoliei Ungrovlahiei) 
"Mitropolia Moldovei şi Sucevei" 
"Mitropolia Ardealului" 
"Mitropolia Olteniei" 
"Mitropolia Banatului" 
O serie de periodice editate de comunităţile ortodoxe române de peste hotare. 
S-au reeditat:Biblia sinodală, în două ediţii (1968 şi 1975); Noul Testament, toate cărţile 
de cult, fiecare în mai multe ediţiiaproape toate manualele necesare pentru învăţământul teologic 
superior şi seminarial, o serie de lucrări cu caracter teologic, istoric, scrise de ierarhi, profesori 
de teologie, preoţi, sau teze de doctorat.(Cf. http://patriarh.ro/Justinian/actpublicistica.php - 
29.08.2016). 
 
Arhiereu Vicar şi Mitropolit la Iaşi 
 
Mai mult decât în alte provincii ale ţării, cel de-al doilea război mondial lăsase peste tot 
în Moldova răni adânci, vizibile în ruine, devastări, mizerie socială. Eparhiile Moldovei erau şi 
ele dezorganizate economic şi administrativ. Se cerea o vastă operă de reconstrucţie morală şi 
materială, printr-o strictă chivernisire a resurselor şi totală dăruire a celor angrenaţi în acest efort. 
Mitropolitul Moldovei Irineu Mihălcescu, ales în scaun la 29 noiembrie 1939, era suferind şi 
avea neapărată nevoie de o persoană tânără, energică şi capabilă care să-l ajute la refacerea 
eparhiei, din toate punctele de vedere. Arhierul-vicar Valeriu Moglan Botoşeneanul, om înaintat 
în vârstă, abia putea face faţă administraţiei Spiridoniei din Iaşi, unde, potrivit actului de 
fundaţiune, nu putea fi delegat decât vicarul-arhiereu. 
Pe acest temei, în primăvara anului 1945, Mitropolitul Irineu Mihălcescu a cerut stăruitor 
Ministerului Cultelor să înfiinţeze un al doilea post de Arhiereu-vicar la Mitropolia Moldovei. 
Aprobându-se cererea, Mitropolitul Irineu, în calitate de chiriarh şi eparhiot al locului, a 
recomandat Sfântului Sinod să aprobe alegerea în acest post a Părintelui Ioan Marina, de la 
biserica Sfântul Gheorghe din municpiul Râmnicul Vâlcea, văduv prin decesul soţiei de aproape 
zece ani, pe care-l cunoştea bine de când l-a avut student şi din timpul cât a păstorit ca locotenent 
de Episcop la Râmnic şi apoi de Mitropolit la Craiova, apelând deseori, în chestiunile cele mai 
grele ale eparhiei, la sprijinul său energie şi înţelept. În propunerea înaintată Sfântului Sinod, 
marele teolog şi cărturar Irineu Mihălcescu - Mitropolitul Moldovei, îl caracteriza astfel pe 
Părintele Ioan Marina: "Este un preot cu o cultură superioară, plin de energie, un excelent 

gospodar, un om de iniţiativă şi un spirit organizatoric, cum puţini oameni am cunoscut în viaţa 
mea. În Mitropolia Olteniei este cel mai respectat, cel mai stimat şi mai iubit de toată lumea, 
pentru cinstea şi înţelepciunea sa. Este singurul om pe care-l socotesc capabil să facă faţă 
situaţiei în care se găseşte Sfânta Mitropolie a Moldovei în aceste grele împrejurări". 
Luând act de propunerea Mitropolitului Irineu, Sfântul Sinod, în şedinţa sa din 30 iulie 
1945, în urma cercetării şi examinării canonice, a aprobat alegerea preotului Ioan Marina în cel 
de-al doilea post de Arhireu-vicar, nou înfiinţat, la Mitropolia Moldovei, şi i-a acordat rangul 
ierarhic de Arhiereu, cu titulatura de Vasluianul. 
După emiterea Decretului de confirmare a alegerii, în ziua de 11 august 1945 a fost tuns 
în monahism, la Mânăstirea Cetăţuia, când a primit patronimicul Justinian, făcându-i-se şi 
hirotesia în treapta de Arhimandrit.  
În acceaşi zi, în Catedrala Mitropolitană, la slujba Vecerniei, s-a săvârşit ipopsifierea 
Arhimandritului Justinian Marina.  
Hirotonia în arhiereu a avut loc Duminică, 12 august 1945, în Catedrala Mitropolitană din 
laşi, în cadrul slujbei Sfintei Liturghii, şi a fost săvârşită de Mitropolitul Irineu Mihălcescu, 
împreună cu Episcopul Antim Nica şi Arhierul Valeriu Moglan.  
În cuvântarea rostită după hirotonie, noul Arhiereu-vicar al Mitropoliei Moldovei şi 
Sucevei, Justinian Vasluianul, spunea: "Nu am altă rugăciune către Dumnezeu, în aceste solemne 
momente, decât să-mi dea milă, putere, înţelepciune şi mai ales har pentru ca acolo unde este 
îndoială eu să seamăn credinţă, acolo unde este întristare să seamăn bucurie, acolo unde este 
disperare să seamăn nădejde, acolo unde este ceartă să seamăn pace, acolo unde este ură să 
seamăn iubire şi acolo unde este întuneric să seamăn mereu lumină". 
Înaintat în vârstă şi cu sănătatea zdruncinată, la 16 august 1947, Mitropolitul Irineu 
Mihălcescu s-a retras din scaun şi Patriarhul Nicodim Munteanu l-a numit locţiitor, până la 
alegerea titularului, pe Arhiereul-vicar Justinian Vasluianul.  
Întrunit la Bucureşti, în ziua de 19 noiembrie 1947, sub preşedinţia Mitropolitului 
Nicolae Bălan al Ardealului, în absenţa Patriarhului Nicodim Munteanu, care îşi căuta alinarea 
suferinţelor trupeşti sub îngrijirea medicilor în clima de la Mănăstirea Neamţ, Colegiul Electoral 
Bisericesc a ales Arhiepiscop al Iaşilor şi Mitropolit al Moldovei pe Arhiereul Justinian Marina, 
care se arătase vrednic de acest scaun prin roadele strădaniilor sale în anii de lucrare ca arhiereu-
vicar.  
Nou alesul Mitropolit al Moldovei, Justinian Marina, mărturisea în faţa membrilor 
Colegiului Electoral: "Primesc însărcinarea grea pe care mi-o încredinţaţi astăzi ca pe o poruncă 
de sus. Şi o primesc cu nădejdea, mai ales, că mi se dă prilejul să-mi continui mai temeinic 
munca mea în eparhia unde am activat doi ani. Ţinând seama de împrejurarea specială în care se 
găseşte Moldova, după un război atât de nimicitor, urmat de o secetă cumplită, activitatea noastră 
va fi pusă în slujba renaşterii spirituale, morale şi materiale a poporului credincios din această 
parte de ţară". 
După primirea investiturii, la 22 decembrie 1947, a fost instalat în scaun la 28 decembrie, 
acelaşi an, în Catedrala Mitropolitană din Iaşi, în cadrul slujbei Sfintei Liturghii, săvârşită de un 
sobor de arhierei, de preoţi şi diaconi, în prezenţa membrilor Sfântului Sinod, a reprezentanţilor 
autorităţilor de stat centrale şi locale, a numeroşi clerici şi credincioşi.  
La sfârşitul ceremoniei de instalare, Mitropolitul Justinian Marina s-a adresat celor 
prezenţi în Catedrală, spunând, între altele: "Biserica este tot mai mult chemată - de vremuri şi de 
oameni - să purifice, să înnoiască şi să înnobileze viaţa omenească, să aducă în viaţa socială 
duhul păcii şi al înfrăţirii, duhul slujirii şi al jertfelniciei, propovăduind tuturor munca paşnică, 

cinstea, dreptatea şi omenia; este chemată să împuternicească sufletul românesc cu tăria iubirii, a 
solidarităţii şi a unirii". Şi a adăugat: "Avem multe de înfăptuit. Ţinta noastră de seamă trebuie să 
fie însă păstorirea spirituală, diriguirea şi vindecarea sufletească, luminarea conştiinţelor prin 
înlăturarea confuziei care domneşte în lume, împăciuirea oamenilor prin dezvoltarea spiritului de 
solidaritate socială, prin stimularea sentimentelor nobile şi prin dezvoltarea dragostei de 
aproapele nostru".  
 
Om al realităţilor concrete, punctuale şi practice 
 
În cei trei ani cât a păstorit ca Arhiereu - vicar şi apoi Mitropolit al Moldovei şi Sucevei 
şi-a închinat toată energia şi puterea sa de muncă refacerii eparhiei, crunt lovită de război şi 
pârjolită de secetă. Şi-a îndreptat privirile, mai întâi, către sectorul economic de la Centrul 
Eparhial, pe care l-a reorganizat, bine ştiind că reconstrucţia nu se face cu apeluri şi cuvântări 
patetice, ci prin buna chivernisire a banului public şi controlul riguros al tuturor resurselor, iar 
celorlalte sectoare administrativ şi cultural - le-a stabilit programe clare de lucru şi cu termene 
precise. 
Dintru început, a restaurat Catedrala şi Reşedinţa Mitropolitană, precum şi imobilele 
alăturate, care fuseseră ciuruite de gloanţe şi de schije, încât rămăseseră fără geamuri, cu zidurile 
crăpate şi cu găuri în acoperiş, dar şi cu inventarul răvăşit şi în parte pierdut. Le-a refăcut pe 
toate, completând pe rând lipsurile existente, şi le-a adus în bună stare de funcţionare, inclusiv 
fabrica eparhială de lumânări, care aproape că îşi încetase activitatea în anii războiului.  
Totodată, a completat cu călugări tineri şi destoinici personalul slujitor al Catedralei 
Mitropolitane şi l-a organizat într-o obşte monahală, dându-i şi un stareţ, pe Părintele 
Arhimandrit Teoctist Arăpaşu. 
Pentru reclădirea bisericilor ruinate de bombardament, peste 70 în toată eparhia, a chemat 
clerul de mir la muncă intensă.  
Cu sprijinul comitetelor parohiale, peste tot s-au recrutat braţe de muncă şi prin colecte 
de la credincioşi s-au adunat fonduri şi materiale de construcţie. În numai doi ani s-au refăcut şi 
redeschis toate bisericile avariate.  
De asemenea, a înviorat viaţa din mănăstirile Moldovei, mobilizând călugării la lucrări 
gospodăreşti. 
A reactivat conferinţele preoţeşti, făcând din ele un mijloc eficace de implicare a clerului 
în lucrarea de stârpire a relelor care surpau la temelia dreptei credinţe, de întărire a vieţii 
religioase şi de călăuzire a ei pe calea lui Iisus Hristos.  
Pentru promovarea culturii în popor, a înfiinţat cămine culturale şi a mobilizat preoţii, 
alături de învăţători, la răspândirea învăţăturilor folositoare. A înfiinţat Universităţi populare în 
cadrul acestor cămine. A reorganizat Societatea "Ajutorul" a clerului din Mitropolie, a cărei 
activitate lâncezise, şi a chemat preoţii să se înjuge la munca de folos obştesc şi la dobândirea de 
mijloace pentru refacerea satelor şi oraşelor pustiite de boli, de secetă şi de foamete. 
Seceta cumplită din anii 1946-1947, care pârjolise ogoarele Moldovei, adăugându-se 
mizeriei lăsate de război, pusese la grea încercare sufletele credincioşilor.  
Pentru mângâierea lor, vlădica Justinian a încuviinţat ca racla cu moaştele Sfintei 
Cuvioase Paraschiva să facă acea călătorie unică de când se află la Iaşi, străbătând satele pustiite 
de secetă ale judeţelor Iaşi, Vaslui, Roman, Bacău, Putna, Piatra Neamţ, Fălticeni şi Botoşani, 
adică aproape toată Moldova. Ploile abundente care au însoţit procesiunea, adăpând pământul şi 
făcând să crească iarba şi să rodească bucatele, au adus mare bucurie în sufletele credincioşilor, 

întărindu-le credinţa în Dumnezeu, că nu i-a uitat. Ofrandele adunate cu acest prilej de soborul 
de preoţi şi diaconi care au însoţit racla cu sfintele moaşte, în frunte cu Părintele Arhimandrit 
Teoctist - conducătorul procesiunii, au fost împărţite după chibzuinţa vlădicii Justinian la orfani, 
văduve şi invalizi, la cantine şcolare, biserici în construcţie şi la mănăstiri pentru hrana 
bolnavilor şi a călugărilor bătrâni şi neputincioşi. Primindu-le, acestora nu le venea să creadă, şi 
cu lacrimi în ochi mulţumeau Părintelui Mitropolit Justinian. 
După secetă, a urmat iarna grea a anului 1947, gerul năpraznic îngheţând vetrele 
cantinelor, sobele şcolilor şi ale spitalelor, casele celor necăjiţi. Lemne erau în pădure, dar 
lipseau mijloacele de a le transporta la cei în suferinţă, altă consecinţă a războiului, care a distrus 
parcul de maşini. Vlădica Justinian Marina a găsit soluţia. Un tractor cu două sănii mari trase 
după el a împlinit această lipsă, cărând tone de lemne de foc acolo unde era de trebuinţă. Mult 
timp după aceea s-a vorbit în Moldova de tractorul cu lemne al părintelui Justinian. 
 
Părintele necăjiţilor şi tătăl orfanilor 
 
Marea problemă a Moldovei acelor ani era ocrotirea copiilor, îndeosebi a celor orfani, 
ajutorarea văduvelor, invalizilor, foştilor prizonieri şi deportaţi scăpaţi din lagăre şi refacerea 
gospodăriilor distruse de război.  
Pentru a spijini această vastă operă de asistenţă socială, Mitropolitul Justinian Marina a 
străbătut săptămâni de-a rândul, zi şi noapte, eparhia şi a stat de vorbă cu preoţii la faţa locului, 
mobilizându-i în lucrarea de salvare a copiilor, mai ales, viitorul ţării şi al Bisericii strămoşeşti. 
Implicându-se direct în ocrotirea copiilor rămaşi fără părinţi de pe urma războiului, a 
foametei şi a bolilor, Mitropolitul Justinian a constituit în toate parohiile, sub conducerea 
preoţilor, comitete speciale cu misiunea de a strânge ofrande şi a colabora cu instituţiile de 
asistenţă socială ale statului, îndeosebi Crucea Roşie şi Apărarea Patriotică.  
Totodată, a înfiinţat orfelinate şi cămine în tot cuprinsul eparhiei, întreţinute de parohii. 
Unele au funcţionat şi în mânăstiri, la Agafton şi Văratec, pentru fete şi la Neamţ pentru băieţi. 
Câteva mii de copii orfani au găsit aici adăpost, hrană şi îmbrăcăminte.  
Prin grija Bisericii, unii orfani au fost plasaţi în familii creştine, spre creştere şi îngrijire. 
Preoţii înşişi, la îndemnul Ierarhului şi Arhiereului Justinian Marina, au primit copii orfani în 
familiile lor şi au donat sume de bani la colectele care se făceau pentru sprijinirea orfelinatelor. 
La iniţiativa şi cu participarea directă a Părintelui Mitropolit Justinian s-au înfiinţat 
cantine pentru copiii, elevii şi studenţii săraci, care au funcţionat până la redresarea economică. 
În acelaşi timp, s-au dat ajutoare masive altor înjghebări asemănătoare promovate de Crucea 
Roşie şi de Apărarea Patriotică sau din iniţiativa privată, cum au fost cele de la Piatra Neamţ, 
Roman şi Bacău, preoţii implicându-se direct în sprijinirea lor.  
Revista "Mitropolia Moldovei" din acei ani reproduce zeci de rapoarte ale protopopilor şi 
preoţilor din eparhie despre sumele colectate şi numărul copiilor care au beneficiat de ele. În 
numărul din ianuarie 1946 al revistei, de pildă, aflăm despre frumoasa iniţiativă a slujitorilor 
Catedralei Mitropolitane care au donat 55.715 lei şi au cerut binecuvântare de la arhiereu să 
delege pe Părintele Arhimandrit Teoctist Arăpaşu ca să predea această sumă orfelinatului din 
Iaşi. Părintele Mitropolit Justinian a mulţumit donatorilor şi a completat diferenţa până la suma 
de 60.000 lei, alăturându-şi obolul personal la cel al cuvioşilor părinţi. 
Între alte măsuri, Crucea Roşie, Apărarea Patriotică şi alte organizaţii de asistenţă socială 
stabiliseră ca un număr de copii săraci din Moldova să fie daţi spre întreţinere, pe durata secetei, 
unor familii creştine din alte judeţe ale ţării, mai puţin lovite de calamităţile războiului. Dar 

părinţii lor nu se înduplecau să-i lase, temându-se că nu se vor mai întoarce, cu toate că, ţinându-i 
acasă, riscau ca ei să fie răpuşi de foame şi de boli, cum s-a întâmplat în multe cazuri, nu numai 
cu copii, ci şi cu adulţi şi bătrâni. S-a făcut apel la ajutorul Bisericii. Mitropolitul Justinian a 
cerut preoţilor să se pună chezaşi în faţa părinţilor pentru copiii lor daţi spre îngrijire prin aceste 
organizaţii. Sătenii, mai ales, au prins curaj şi şi-au lăsat copiii să plece spre locurile de ocrotire. 
A fost şi aceasta o cale de salvare a vieţii multor copii din Moldova. 
Prin grija vlădicii Justinian, studenţilor săraci li s-a oferit pe timpul vacanţelor, de Paşti şi 
de Crăciun, loc de cazare, hrană şi îmbrăcăminte în mănăstirile eparhiei, pentru a-şi pregăti 
examenele. Le-au fost destinate mănăstirile Durău, Bistriţa, Horaiţa, Slatina, Răsca şi Vorona, 
pentru studenţi, şi Agapia, Văratec şi Agafton pentru studente. Au beneficiat de aceste înlesniri 
câteva sute de studenţi şi studente.  
O atenţie specială s-a acordat elevilor seminarului eparhial, asigurându-li-se hrană şi 
îmbrăcăminte, iar celor săraci li s-au achitat taxele de la bugetul eparhiei.  
De acelaşi tratament s-a bucurat şi şcoala de cântăreţi bisericeşti, unde s-a amenajat şi un 
internat, care lipsea, dotat cu toate cele necesare. 
Copiii, elevii şi studenţii Moldovei acelor ani, cărora nu o dată le-a oferit personal hrană 
şi îmbrăcăminte, cărţi şi rechizite şcolare, nu l-au uitat pe Părintele lor Mitropolit Justinian. Mulţi 
dintre ei, ajungând mai târziu medici, ingineri, profesori, ori de câte ori aveau prilejul, vorbeau 
cu dragoste şi cu emoţie despre Părintele orfanilor. 
 
Patriarh al României 
 
La 27 februarie 1948, într-un moment când se întrezăreau prefaceri adânci în ţară şi în 
lume, Patriarhul Nicodim Munteanu a trecut la cele veşnice, în vârstă de 83 de ani, lăsând vacant 
scaunul de Arhiepiscop al Bucureştilor, Mitropolit al Ungrovlahiei şi Patriarh al Bisericii 
Ortodoxe Române.  
Vremurile care se prefigurau grele şi nesigure covârşeau răspunderea celui ce urma să 
succeadă în acest scaun, pentru că Biserica avea acum nevoie de o minte lucidă şi pătrunzătoare, 
de un spirit organizator, care să ştie s-o călăuzească în zorile încă ceţoase ale viitorului şi să-i 
asigure o viaţă normală. Se cerea deci un om tânăr, devotat Evangheliei şi Neamului, apt pentru 
mlădieri şi, la nevoie, suficient de dârz şi energic pentru a fi scut şi pavăză Bisericii, ca ea să-şi 
împlinească misiunea sfântă în viaţă credincioşilor. 
Conştientizând povara răspunderii pe care trebuia să şi-o asume cel chemat la această 
grea slujire, Marele Colegiu Electoral Bisericesc, întrunit în capitala ţării, la 24 mai 1948, a ales 
Arhiepiscop al Bucureştilor, Mitropolit al Ungrovlahiei şi Patriarh al României pe Mitropolitul 
Moldovei şi Sucevei Justinian Marina, "care s-a arătat vrednic prin statornicia sa în dreapta 
credinţă, prin lucrarea fără preget în slujirile sale de până acum, printr-o muncă rodnică în 
folosul poporului şi al Bisericii, printr-o blândeţe părintească îndeajuns de cunoscută, dând întru 
îndeplinirea tuturor însărcinărilor şi vredniciilor la care a fost chemat dovezi de neclintită 
ascultare faţă de Sfântul Sinod şi de supunere faţă de legile ţării" (din Gramata Sinodală de 
instalare). 
Luând pe umerii săi viguroşi greutatea acestei înalte răspunderi, Patriarhul Justinian 
Marina anunţa pe scurt, în următorii termeni, în faţa membrilor Colegiului Electoral, punctele 
principale ale programului pe care înţelegea să-l pună în aplicare: "Cel dintâi şi cel mai de seamă 
lucru pe care îl voi avea de făcut, în hotarul tradiţiilor noastre bisericeşti, este păstrarea credinţei, 
care în decursul istoriei s-a arătat a fi o piatră de temelie tare...  

Deoarece credinţa noastră ortodoxă nu va putea să fie în sânul poporului nostru vie, 
energică şi rodnică prin fapte de dragoste, de pace şi de sfinţenie, decât printr-un cler pregătit, 
plin de demnitate şi devotat cu sufletul şi cu mintea chemării sale sfinte, pregătirea cât mai bună 
a clerului va fi una din grijile de căpetenie ale sarcinii mele patriarhiceşti. Crescut în învăţăturile 
şi predaniile Sfintei noastre Biserici Ortodoxe, care de la început a respins şovinismul şi 
prozelitismul ca pe nişte lucruri care nu sunt potrivite cu duhul creştin, vom avea inima larg 
deschisă pentru celelalte confesiuni din ţara noastră.  
De asemenea, vom întinde mâna iubirii şi prieteniei în Iisus Hristos tuturor Bisericilor 
ortodoxe surori întru ecumenicitate, luptând pentru înflorirea Ortodoxiei care zideşte şi întăreşte 
popoarele"...(Cf. Alexandru M. Popovici  -
http://www.ftoub.ro/index.php?option=com_content&view=article&id=590&Itemid=257/www.
manastirearaduvoda.ro – 15.04.2014/29.08.2016). 
 
În loc de Epilog - Despre testamentul Patriarhului României Iustinian Marina 
 
Cu toate că  la 26 martie 2017 se împlinesc 40 de ani de la trecerea la cele veşnice a celui 
de-al treilea Patriarh al României - Patriarhul Justinian Marina, în pofida vremii trecute, se pare 
că pasiunile pe care personalitatea sa le stârneşte în conştiinţa multora au rămas neschimbate, 
semn limpede că Părintele Patriarh Justinian Marina nu a fost un om oarecare.  
Din contră, efigia sa tinde să fie conturată în tuşe groase, ca întruchipare a unor virtuţi, 
respectiv defecte. Patriarhul Justinian a stârnit deopotrivă sentimente de dragoste şi fidelitate fără 
limite, dar şi sentimente de ură viscerală.  
Dacă susţinătorii săi tind să-i confere lui aura de erou salvator al Ortodoxiei româneşti, 
detractorii de ieri şi de azi doresc, cu orice preţ, să-l transforme în însăşi încarnarea slugărniciei 
faţă de regimul comunist. Cum s-a raportat la toate acestea Patriarhul? Un răspuns îl putem afla 
din testamentul său. 
Medicul George Stan, care i-a fost aproape Patriarhului Justinian Marina în multe clipe, 
îşi aminteşte că Patriarhul obişnuia să-i povestească "lucruri foarte interesante despre Biserica şi 
neamul nostru". Într-o zi, impresionat de cele auzite, medicul i-a spus: "Prea Fericirea Voastră, 
eu cred că ar fi nemaipomenit să scrieţi tot ceea ce îmi povestiţi mie, pentru că multă lume ar 
dori să ştie ceea ce îmi spuneţi mie. Atunci, s-a oprit din mers şi mi-a zis plin de tristeţe: 
"Doctore, dacă nu poţi să spui tot ceea ce ştii, mai bine nu scrii. Dumneata ştii bine că ceea ce-ţi 
spun eu nu poate fi publicat din cauza cenzurii"." 
Din cauza multelor lucruri nespuse şi nescrise, activitatea Patriarhului Justinian Marina a 
fost adesea rău înţeleasă şi greşit judecată. Este "meritul" agenţilor Securităţii că au consemnat în 
dosarele lor măcar o parte din acele fapte care ne ajută să conturăm Patriarhului Justinian un 
portret mai aproape de realitate.  
În aceste dosare există consemnat chiar şi faptul că Patriarhul Justinian era perfect 
conştient de situaţia extrem de delicată în care se afla. Cu umor amar, el arăta apropiaţilor că este 
atacat permanent de cei din exil, însă, în egală măsură, este urmărit de comuniştii cu care, 
chipurile, ar fi prieten. "Să înnebuneşti, nu alta!", spunea Patriarhul, iar situaţia era într-adevăr de 
aşa natură încât să te facă să-ţi pierzi minţile. 
 
Despre un testament mărturie 
Patriarhul Bisericii Ortodoxe Române Justinian Marina, cu claritatea, limpezimea şi 
simţul realităţii de care a dat dovadă de fiecare dată, nu s-a lăsat intimidat de aceste lucruri. Însă, 

inevitabil, o viaţă trăită sub presiune permanentă nu putea să nu-şi pună amprenta asupra 
sănătăţii.  
În ultimii ani de viaţă, Patriarhul Justinian a suferit de diabet şi de grave probleme 
cardiace. Simţind că oricând poate veni sfârşitul, Părintele Patriarh s-a îngrijit să lase totul în 
bună rânduială.  
De asemenea, a dorit ca, măcar după moarte, oamenii să-l înţeleagă şi să nu-l judece după 
aparenţe. Din acest motiv, el a redactat un voluminos "testament", actualizat şi reasumat de mai 
multe ori, în care a dorit să transmită "celor de faţă şi viitori" ce a încercat şi ce a reuşit să facă în 
calitate de Patriarh al României: "Fiind cuprins de neputinţă şi bătrâneţe şi din zi în zi slăbind cu 
trupul, m-am gândit să scriu acest duhovnicesc testament prin care să facă cunoscut acelora care 
vor voi, după sfârşitul meu, să caute avere în chilia mea, să nu se mai ostenească în zadar, nici 
să-i ispitească pe cei ce m-au slujit, ca să afle bogăţia mea sau comoara pe care am adunat-o ca 
patriarh în cei peste douăzeci şi cinci de ani de patriarhat. N-am adunat aur şi argint, nici bijuterii 
sau pietre scumpe, fiindcă niciodată nu mi-am pus nădejdea în ele, ci totdeauna mi-am pus 
nădejdea în purtarea de grijă a lui Dumnezeu, care niciodată nu m-a părăsit." 
Pentru un "vândut" al comuniştilor, aşa cum îl considerau unii, această încredere şi lăsare 
în voia lui Dumnezeu ar părea de neimaginat. Însă insistă extraordinar în testamentul său pe 
ideea providenţei divine şi pe faptul că el, ca om, preot şi patriarh, se află înaintea lui Dumnezeu, 
căruia trebuie să-i dea socoteală. "M-am sârguit să păşesc pe căile mântuirii", spune Patriarhul 
Justinian, sugerând smerit ceea ce apropiaţii lui au spus de multe ori, anume că a fost un rugător 
în adevăratul sens al cuvântului, condiţia de slujitor al Domnului fiind deplin asumată şi nu doar 
o atitudine teatrală. 
 
Despre ghidul Patriarhului 
 
Citind Sfânta Scriptură şi Sfinţii Părinţi, şi încercând să acţioneze "potrivit cu duhul lor", 
Părintele Patriarh Justinian Marina a căutat de-a lungul vieţii să ducă la îndeplinire un program 
pentru Biserică, nava mântuirii noastre, pe care-l ilustrează în testament prin diferite fapte ale 
sale, consemnate "nu spre lauda omenească, ci ca să pot ruga cu toată căldura sufletului meu pe 
urmaşii mei ca cele neîmplinite în Biserica lui Dumnezeu din România să se împlinească şi să se 
desăvârşească".  
Trei sunt ţintele acestui program, aşa cum reies din textul testamentului: păstrarea unităţii 
în duh a Bisericii; creşterea şi formarea în Duhul lui Dumnezeu a clerului şi credincioşilor; 
dezvoltarea laturii văzute a activităţii Bisericii, sub raport social, economic şi edilitar. 
"Ca toţi să fie una", sunt cuvintele pe care Patriarhul Justinian le-a folosit adesea, însă în 
testamentul său el ne arată că această unitate nu trebuie să fie una acaparatoare, cantitativă, ci o 
unitate organică, de natură spirituală, pe care oamenii Bisericii au datoria să o apere cu orice 
preţ. Acest lucru poate fi realizat de oameni cu credinţă adevărată în Dumnezeu şi buni 
cunoscători ai învăţăturilor Bisericii.  
De aceea, Patriarhul Justinian Marina, care niciodată nu a văzut o contradicţie 
fundamentală între credinţă şi cultură, a căutat să le promoveze pe amândouă. Oamenii 
duhovniceşti şi învăţaţi au avut permanent uşa deschisă din partea patriarhului, deoarece aceştia 
erau consideraţi adevărate "biserici vii" din care ceilalţi vor avea ce învăţa. Împreună cu aceştia, 
patriarhul a luptat din greu pentru dezvoltarea învăţământului teologic, sub toate aspectele 
presupuse de acesta, a desfăşurat o activitate editorială impresionantă, insistând pe publicarea 
Sfintei Scripturi şi a cărţilor bisericeşti necesare în cultul divin, a stimulat viaţa monahală şi a 

dinamizat activitatea parohială. Sunt lucruri care reies din înşirările seci ale testamentului, care 
însă, din timp în timp, se "încălzesc"brusc, printr-un îndemn ca acesta: "Las urmaşilor mei aceste 
patru biblioteci (din Bucureşti), cu sfatul de a păstra în întregime fondul actual, de a continua 
procurarea de noi cărţi şi de a păstra în bune condiţii localurile seminariilor şi ale institutelor 
teologice universitare". 
 
Trupul Patriarhului, scut, pavăzăşi armură pentru trupul Bisericii 
 
Această preocupare pentru educaţia celor tineri l-a făcut pe ierarh ca, în final, să aleagă 
locul de veci în Mănăstirea "Radu Vodă" din centrul capitalei, pe care cu greu a salvat-o din 
ghearele comuniste şi a transformat-o în strălucitul seminar care funcţionează şi astăzi. Personal 
a vegheat la restaurarea strălucitului complex arhitectural şi tot el este cel care a rânduit ca 
Biserica "Radu Vodă" să fie paraclisul Seminarului Teologic, iar reşedinţa Episcopului-vicar al 
Arhiepiscopiei Bucureştilor să se afle în incinta mănăstirii. Îngroparea sa acolo a însemnat 
simbolic şi o zidire a sa, precum Ana lui Manole, ca o garanţie că ansamblul arhitectonic va 
rămâne al Bisericii.  
Pasajul în care Patriarhul vorbeşte de locul său de veci este de o rară frumuseţe: "Aşadar, 
şi eu, …, fiind supus, ca om, legii muritorilor şi, prin urmare, aşteptându-mi mutarea din această 
lume vremelnică, am chibzuit că este bine să-mi pregătesc şi locul de odihnă pentru neodihnitul 
meu trup - ca să nu fie aceasta o povară pentru urmaşul meu. Văzând că un nou mormânt lângă 
cele două ale celor doi patriarhi predecesori ar strâmtora locul pentru credincioşi în catedrală, şi 
găsind un loc liber în biserica Mănăstirii "Radu Vodă" din Bucureşti, …am rânduit pe cheltuiala 
mea lucrările de amenajare al acestui loc pentru îngropăciune". 
 
Despre trista lună martie a anului 1977 
 
Mormântul şi-a primit în cele din urmă trupul la sfârşitul lunii martie 1977. Încă din luna 
februarie 1977, Părintele Patriarh Justinian a fost internat la spitalul Elias, din cauza problemelor 
de sănătate. Deoarece părea că se întremase, în dimineaţa zilei de 26 martie 1977 s-a hotărât 
externarea sa. De la spital urma să-l ia cu o maşină fiul său, doctorul Ovidiu Marina. Între timp a 
avut loc catastrofalul cutremur din 4 martie 1977, care a afectat şi numeroase biserici şi care a 
făcut foarte multe victime inclusiv printre preoţi, studenţi teologi şi seminarişti.  
Pentru a-l proteja, nimeni nu i-a spus Patriarhului de consecinţele cutremurului.  
De aceea, când a ieşit cu maşina pe poarta spitalului, dărâmăturile dezolante ale clădirilor 
avariate l-au impresionat profund. N-a apucat să parcurgă decât câteva sute de metri. Mai târziu, 
Ovidiu Marina a mărturisit că, în faţa dezastrului din Piaţa Victoriei, Patriarhul a întrebat doar 
atât: "Dar ce s-o fi întâmplat oare cu bisericile mele?", după care şi-a dat ultima suflare. 
Revenirea de urgenţă la spital nu a mai rezolvat nimic. 
Abia în ziua de 29 martie 1977 trupul neînsufleţit a fost adus în Catedrala Patriarhală, 
înmormântarea având loc pe 31 martie 1977 în prezenţa a mii de credincioşi, care au simţit că în 
acel moment îşi duceau pe ultimul drum pe propriul părinte. 
(Cf. George Enache - http://ziarullumina.ro/testamentul-patriarhului-justinian-31723.html 
- 26.03.2010/29.08.2016). 
Dumnezeu să-l ierte, să-l aşeze cu drepţii şi să-l numere cu sfinţii Săi!Veşnică să-i fie 
amintirea şi pomenirea, din neam în neam! Amin!... 

